Ma se versoek | SkalkSkryf
My Kristalbal »
Ma se versoek
Desember 27, 2009 deur Louwie
Vra Ma my die Sondag na Kersfees of ek dit weer sal probeer doen. Sy sê ons het dit lanklaas gedoen, maar ek doen dit altyd goed en sy hou daarvan.
Dit is so, maar ek het nog altyd gedink dit word oorskat, veral onder ons Afrikaanse manne wat van vroeg tot laat spog oor hoe goed hulle dit kan doen. Self verkies ek eerder om met `n bier in die hand die sondagkoerant te sit en lees.
Maar sy vra so mooi, toe sê ek maar goed, kom ons doen dit.
Ek het my bes gedoen. Groot wit pille gebruik, maar niks, nie eers `n ou bietjie hitte na al die moeite nie. Het selfs orale stimulasie probeer, maar steeds gebeur daar niks behalwe dat ek erg uit asem raak nie.
Toe gaan vat ek maar `n bier en gaan lees my koerant, en toe loop dinge lelik skeef. Dit moes die olie gewees het wat ek gebruik het, en al die woeste geblaas op die kole. Skielik was daar donker rookwolke en vlamme en voor ek kon keer was ons tjops tot kool veras.
Ek het maar hamburgers en chips gaan koop vir middag ete. Al vra sy my hoe mooi, ek sweer ek gaan nooit weer probeer om vleis te braai nie. Ek hou nie daarvan nie, ek haat dit. Die Boerseuns kan dit maar doen, hulle is glo eksperts op die gebied. Die meisies kla hoeka al dat dit eintlik al is waarmee hulle goed is.
Nou wonder ek, wat bedoel hulle? Kan die Boerseuns nie meer `n kar tune nie, of weet hulle nie hoe om `n bed ordentlik op te maak nie?
Posted in Louwie | Tagged bier, Boerseuns, braai | 15 Kommentaar
op Desember 28, 2009 at 8:59 vm demoerin
Braai is die beste. Ek is mal daaroor. By ‘n bring-en-braai geleendheid sal ek gewoonlik om die vuur opeindig en almal se vleis braai.
op Desember 28, 2009 at 11:18 vm ekisanna
Ja nee, hier gaan dit ook so. Ons is ‘n gesin van twee amptelike kokke en drie aspirant kokke en nie een van ons kan braai nie, maar ons is almal mal oor braaivleis… so hoe nou gemaak? Ek dink ek sal maar vir De-mou-i-rin kry om vir ons te kom braai. Dink jy hy sal instem?
op Desember 28, 2009 at 10:44 nm eelt
Jis Louwie, vir ‘n oomblik het jy my diep bekommerd gehad!
op Desember 28, 2009 at 10:50 nm ekisanna
Haai Louwie, hy is net demoerin as hy in ‘n slegte bui is. Hopelik sal sy vrou saamkom en ek dink hulle altwee sal my Tante Anna noem as hulle my ontmoet en ek dink jy moet sommer ook saamkom dan kan hy ons sommer altwee leer hoe die braaiding gedoen word. O ja, en jou vrou ook asseblief, net vir die wis en die onwis.
op Desember 29, 2009 at 7:39 vm demoerin
Demoerin het gelukkig nie ‘n vrou om oor te bekommer (en ‘n girlfriend hoef nie saamgenooi te word nie) so ek sal met liefde die vleis oppie vuur gooi, verniet en for free en alles….
op Desember 29, 2009 at 8:06 vm Louwie
Ha ha eelt, jy lees skerp! Dit was die idee.
Vir so `n versoek op `n Sondagmiddag sal man dit sterk oorweeg om sy bier en koerant vir `n wyle eenkant toe te skuif 😀
op Desember 29, 2009 at 8:09 vm Louwie
Daar het jy dit ekisanna (slim naam!) Demoerin is gewillig en gereed vir aksie. Laat die tjoppe braai!
Kry julle ouens dit reg om steak op kole te braai? Myne word so droog en taai soos skoensole!
op Desember 29, 2009 at 11:39 vm demoerin
Ai toggie, toggie…. of jy kan, of jy kan nie – veral steak is ‘n bliksem.
op Desember 29, 2009 at 2:17 nm Andrew
Bedruip die steak met sonneblom olie en braai laag oor moer warm kole. Hy moet vlam vat vir ‘n kort rukkie. Oppas om nie jou hare te skroei nie.
op Desember 29, 2009 at 3:19 nm Louwie
demoerin, pasop net vir oormatige orale stimulasie, dit kan uitputtend wees 😀
ekisanna, ekislouwie dink hyisdemoerin, maar sal alte bly wees om jou vleisie vir jou te braai. Weet nie wat sy vrou daarvan sal sê nie 😉
op Desember 31, 2009 at 6:58 vm Louwie
Ek vermoed jy moet steak op `n dik plaat braai en nie oor `n rooster nie Andrew? En dan ook net vinnig sodat hy nog bloederig is binne?
op Desember 31, 2009 at 8:12 vm ekisanna
Ek kan nie braai nie maar ‘n vriendin het ons een aand genooi vir ‘n steak braai en dit is wat sy gedoen het. Sy het die steaks voor die tyd in olyfolie en heuning gemarineer. Voordat die vuur uitgebrand was en daar nog vlamme was, het sy die steaks in die vlamme gebraai. Sy het hulle die hele tyd omgedraai en ons het gesit en kyk en gewag vir hierdie houtskool geskroeide steaks wat in wording was. Groot was ons verbasing toe sy dit opdis. Dit was lekker verby. Onsself het dit nog nooit probeer nie, maar Louwie as jy kans sien, probeer dit en laat weet ons hoe dit gewerk het. Groetnis, Anna.
op Desember 31, 2009 at 10:00 vm Andrew
Louwie, die resultate is beter op ‘n rooster oor ‘n bed intense kole. Die idee is om die olie te laat vlam vat wat dan ‘n dun korsie laag om die steak sal vorm en ook vir jou daai “char grilled steakhouse” smaak sal gee. Te rou of oorgaar en dit sal taai wees. Verf dan op die einde jou bedruip sous oor die steak anders brand die soetigeid swart. En laastens moet jou vleis ryp wees en van goeie gehalte.
Dankie Anna vir jou heuning resep, ek wil dit probeer.
op Desember 31, 2009 at 8:10 nm Louwie
Dankie Andrew en ekisanna, dalk probeer ek dit op die nuwe jaar. Julle sê nie hoeveel wyn mens nodig het om die ding mooi reg te laat loop nie?
Voorspoed vir almal. Mag 2010 `n voorslag jaar wees.
op Desember 31, 2009 at 11:09 nm ekisanna
Soveel wyn soos jy wil, ‘n mens kan mos nie sonder familie kuier nie so nooi die nefies. (Ek is nie ‘n wynsnob nie en ek drink wat vir my lekker is en die nefies in enige kleur is LEKKER)